XXX Skole

2022

**Indholdsfortegnelse**

[Indledning 3](#_Toc88131898)

[Formålet med en rød tråd 4](#_Toc88131899)

[Idrætsteamets organisering 4](#_Toc88131900)

[Værdier 4](#_Toc88131901)

[Overlevering af udvalgte elever 4](#_Toc88131902)

[*Inkluderende idrætsundervisning* 5](#_Toc88131903)

[Evaluering af undervisningen 5](#_Toc88131904)

[Elevernes bad efter idræt 6](#_Toc88131905)

[Elevernes idrætstøj 6](#_Toc88131906)

[Idrætsundervisning som forløb 6](#_Toc88131907)

[Temabaseret idrætsundervisning 7](#_Toc88131908)

[Fagbegreber i undervisningen 9](#_Toc88131909)

[Åbenskole samarbejde 12](#_Toc88131910)

[Samarbejde med forældre 12](#_Toc88131911)

[Referencer 12](#_Toc88131912)

# Indledning

**Den røde tråd – holdninger og handlinger** er et dynamisk værktøj til idrætsfaget, som idrætsteamet på jeres skole selv skal tage ansvaret for at udvikle og tilpasse, så det giver mest mulig mening for jer. Denne skabelon af spørgsmål og eksempler er udviklet for at gøre det så nemt som muligt for jer at udfylde indholdet til jeres egen røde tråd.

For at eleverne skal opleve en rød tråd i idrætsundervisningen er det afgørende, at idrætsteamet har fælles koordinerede holdninger til idrætsfaget og handler i overensstemmelse med dem og hinanden i idrætsundervisningen. Det betyder fx, at I har en fælles holdning til badning, og at alle ved, hvordan skadede elever tildeles meningsfulde aktive opgaver i undervisningen. Det er vigtigt, fordi eleverne skal opleve en stærk kultur med sammenhæng, hvor det ikke er den enkelte lærer, der lidt tilfældigt bestemmer, om man skal gå i bad efter idrætsundervisningen eller ej.

Når idrætstemaet har en rød tråd og følger den, har det mange fordele. Eleverne oplever større klarhed over de uskrevne regler, hvilket gør dem mindre forvirrede og mere fokuserede på det, de skal lære. Det vigtigste er, at når I som idrætsteam/skole sammen skaber kulturen, så kan I sende utilfredse forældre og elever ud og sparke på skolens mure i stedet for at skælde ud på jer som individer. Det er nemlig ikke den enkelte lærer, der fx har bestemt badereglerne, men skolen. Er elever og forældre utilfredse, må de tage et opgør med skolens kultur og regler, og her står skolen stærkest.

**Hvordan anvendes værktøjet?**

Værktøjet er dynamisk, hvilket betyder, at vi har lavet en skabelon med nogle grundspørgsmål, som vi har vurderet er vigtige. Hvis I her og nu finder nogle af spørgsmålene overflødige, så gem dem væk til senere eller slet dem. Tilføj gerne spørgsmål, der giver mere mening for jer. Byt eventuelt rundt på spørgsmålene, så de står i en anden rækkefølge. Start med de for jer vigtigste spørgsmål. Svar så detaljeret, som det giver mening – der kan altid tilføjes mere på et senere tidspunkt. Under alle spørgsmålene er der eksempler på, hvad I kunne skrive. Det er tænkt som konkret inspiration til jer. Hvis I kan bruge eksemplerne, så lad dem stå, ellers slet dem og lav jeres egne.

Der er mange måder at komme rundt omkring spørgsmålene på. En måde kunne være, at I inden jeres idrætsteammøde giver hinanden til opgave at medbringe stikord og refleksioner over, hvordan I vil sikre en rød tråd og progression i, hvordan der fx arbejdes med lektier fra 1.-9. klasse. På mødet besluttes så en rød tråd for det emne. En progression i lektier kan være et vigtigt element i at skabe en læringskultur omkring idrætsfaget.

Til værktøjet knytter sig en skabelon på et A3-ark. Når skolens idrætslærere er blevet enige om fx en progression for lektier, så kan dette kopieres over på A3-arket, som udskrives, lamineres og hænges op i idrætsfaglokalet, så det er synligt for både elever og lærere i hverdagen. Det øger sandsynligheden for, at holdninger rent faktisk bliver til handlinger. Det kan også bruges i en form for kommunikation til forældre.

Næste gang der er lejlighed til det, tages et nyt emne op, fx hvordan I vil arbejde med temaer i idrætsundervisningen. På den måde bliver den samlede røde tråd skabt hen ad vejen.

# Formålet med en rød tråd

*Hvorfor har skolen en rød tråd for idrætsfaget? Hvad skal den røde tråd gøre godt for?*

* Skolens røde tråd skal sikre, at formålet med idrætsfaget opfyldes.
* Sikre overblik, struktur, sammenhæng, samhørighed, ejerskab, retning, progression, kvalitet, alsidighed, læring for alle elever og idrætslærere.
* Sikre, at skolens idrætslærere arbejder sammen om et fælles mål – og at de ved, hvor de har hinanden.
* Eleverne skal opleve sammenhæng i idrætsundervisningen i hele skoleforløbet.

# Idrætsteamets organisering

Hvor ofte mødes vi? Hvem laver dagsorden til møder? Hvordan samarbejder vi? Hvordan videndeler vi?

**Eksempler**

* Fagkoordinatoren indkalder hele teamet til to møder af to timers varighed i løbet af året.
* Fagkoordinatoren laver dagsorden til møderne.

# Værdier

Værdier for idrætsfaget handler om, hvad der er værdifuldt og ønskværdigt for vores idrætsundervisning. Det er vigtigt at arbejde ud fra et fælles værdisæt, fordi det er med til at skabe den kultur, vi gerne vil have i idrætsundervisningen.

***Hvilke værdier arbejder vi ud fra i idrætsundervisningen?***

**Eksempler**

* Glæde: en vigtig værdi for os, fordi idræt skal være sjovt for alle. Som idrætslærere viser vi glæde og engagement i alt, hvad vi foretager os.
* Tryghed: alle elever skal føle si trygge i og omkring undervisningen, fordi det er afgørende for alle elevernes deltagelse og engagement i undervisningen.

Anerkendelse: alle elever skal anerkendes på det niveau de er. Vi kan altid finde noget at anerkende en elev for. Eleverne skal også lære at anerkende hinanden.

# Overlevering af udvalgte elever

*Det vil ofte være fordelagtigt for både elever og de kommende lærere at få en overlevering på udvalgte elever, der på den ene eller anden måde kræver ekstra opmærksomhed. Det gælder også de elever, der har brug for udfordringer på et højere niveau.*

*Hvordan og hvornår laver vi overleveringer til hinanden?*

**Eksempler**

* De elever, der kræver ekstra opmærksomhed i idrætsundervisningen overleverer vi til hinanden inden sommerferien. Vi bruger fx logbogen i Min Uddannelse eller Meebook.
* Vi overleverer mundtligt direkte til hinanden eller klasselæreren.

# *Inkluderende idrætsundervisning*

Hvordan sikre vi en inkluderende idrætsundervisning for alle elever?

Som udgangspunkt er det altid godt at inddrage eleven i, hvordan vedkommende kan deltage mest og bedst muligt.

***Eksempler***

* *Vi arbejder bevidst og eksplicit med undervisningsformerne: inklusion, integration og eksklusion.*
* Vi arbejder bevidst og eksplicit med deltagelsesformerne: fagligt og socialt deltagende, fysisk og fagligt deltagende og fagligt deltagende.
* Vi har en plan for, hvordan vi inkluderer elever med særlige behov. Se materialerne: idræt for børn med særlige behov [her.](https://skoleidraet.dk/idraetsfaget/omraader/inspiration-og-materialer/boern-med-saerlige-behov/)
* Der gives en meningsfuld rolle eller opgave, alt efter årsagen til at en elev ikke kan deltage fuldt aktiv.
  + Vi spørger eleven:”har du nogle ideer til hvordan du bedst kan være med?”.
  + Være så meget med, som skaden tillader det. Det ”skader” sjældent at bevæge sig.
  + Bruge skaden som et benspænd. Hvordan kan eleven inkluderes alligevel?
  + Lave et genoptræningsprogram fra fysioterapeut eller lignende.
  + Give klassekammerater konstruktiv feedback fx videofeedback.
  + Observere og tilpasse aktiviteter med aktivitetshjulet.
  + Observere undervisningen og stille spørgsmål eller svare på spørgsmål i opsamlingen.
  + Læse elevtekster og skrive resumé.
  + Lytte til idrætsfaglige podcast og fx udvalgte temaer.
  + Andet?

# Evaluering af undervisningen

Ifl. Undervisningsvejledningen for idræt kan eleverne blive evalueret på tre måder. 1) gennem den daglige undervisning, 2) som standpunktskarakter og 3) til en prøve i 9. klasse (Undervisningsvejledning, 2019).

**Eksempler**

Vi evaluerer vores elever og undervisningsforløb på forskellige måder, fordi det giver et ekstra læringsudbytte, og fordi det giver os en feedback, vi kan bruge til løbende at justere vores forløb.

Forslag til evalueringsmetoder i den daglige undervisning:

* Altid en større opsamling som afslutning på et forløb
* Eleverne skriver logbog eller laver videolog
* Fremlæggelser/opvisning
* Gruppe-/makkerdiskussioner
* Målbare test og tjeklister
* Standpunktskarakter i 8. klasse efter et mini-prøveforløb

# Elevernes bad efter idræt

***Hvordan sikrer vi, at alle elever får en god oplevelse med bad og omklædning? Hvad er vores holdning til bad efter idræt?***

***Eksempler***

* Vi kan fx lade en elev klæde om 5 min. før de andre, hvis det kan afhjælpe noget.
* *I* [*dette magasin*](https://www.epaper.dk/jtoas/skoleidraet/564/) *fra Dansk Skoleidræt kan du finde inspiration til fx principper for badning efter idræt.*
* *Vi er fra 1.-9. klasse enige om vores holdning til bad efter idræt.*

# Elevernes idrætstøj

***Hvilke forventninger har vi til elevernes idrætstøj?***

***Eksempler***

* *Eleverne har tøj med, der passer til vejret, hvis vi er ude.*
* *Eleverne deltager i idrætsundervisningen selvom de ikke har idrætstøj med.*
* *Vi har låne håndklæder til de elever, der har glemt deres håndklæde.*

# Idrætsundervisning som forløb

**Eksempel**

Fra 1.-9. klasse arbejder vi med længerevarende forløb á ca. 4-8 uger/lektioner. Det sikrer, at eleverne har mulighed for at udvikle deres kropslige færdigheder, og at vi kan komme i dybden med fx temaer og fagbegreber. Derigennem bliver idrætsfaget et læringsfag, hvor der også er tid til at øve sig og blive bedre på flere områder.

# Temabaseret idrætsundervisning

Dele af idrætsundervisningen kan planlægges som temabaseret idrætsundervisning.

Vi arbejder med temaer i idrætsundervisningen, fordi:

* Der er et stort dannelsesperspektiv i det.
* Det giver en helhedsorienteret forståelse af faget.
* Det giver mulighed for at sætte flere perspektiver og nuancer i spil.
* Det kan gøre idrætsfaget mere inkluderende.
* Til prøven i idræt skal eleverne bl.a. kunne sammensætte et praksisprogram ud fra et tema og to indholdsområder.

***Hvilke temaer arbejder vi med?***

Herunder er de fem overordnede temaer, som umiddelbart kan identificeres ud fra Fælles Mål. Ved at arbejde med nedenstående temaer dækkes kompetenceområderne **Idrætskultur og relationer** og **Krop, træning og trivsel**. Til temaerne knyttes et eller flere af indholdsområderne fra kompetenceområdet **Alsidig idrætsundervisning**.

Det anbefales, at man konkretiserer de overordnede temaer i nogle endnu mere håndterbare, relevante og meningsfulde undertemaer, som er nemmere for eleverne at relatere til og arbejde kropsligt med (Bolding og Svendsen, 2019). Den røde tråd skal sikre, at der fra 1.-9. klasse bliver undervist i alle kompetenceområder/temaer.

Idræt og sundhed

Find inspiration [her.](https://skoleidraet.dk/idraetsfaget/omraader/inspiration-og-materialer/krop-traening-og-trivsel/krop-og-trivsel-sundhed-og-trivsel/) Se Sundhedsdugen [her.](https://skoleidraet.dk/idraetsfaget/omraader/inspiration-og-materialer/teori-og-didaktiske-modeller/idraet-og-sundhed/)

**Eksempler på undertemaer**:

* Grænser
* Jagten på den gode energi
* Krop og sind

**Idræt og køn/identitet**

**Eksempler på undertemaer**

* Kønnenes kamp
* Grænser
* Jagten på den gode energi
* Min idrætsidentitet

**Idræt og samarbejde**

**Eksempler på undertemaer:**

* Sammen er vi stærke
* Den gode med- og modspiller
* Kommunikation - Jeg hører (ikke), hvad du siger
* Tillid - Griber du mig, hvis jeg giver slip?

**Idræt og kultur**

**Eksempler på undertemaer**

* Kamp, den livgivende kamp og fairplay
* Den eventyrlige idræt
* Det legende menneske
* Idræt og snyd versus fairplay
* Vild med dans

**Idræt og samfund**

**Eksempler på undertemaer**

* Kønnenes kamp
* OL: hurtigere, højere og stærkere

# Fagbegreber i undervisningen

Det er vigtigt med en koordineret tilgang til, hvordan idrætsteamet arbejder med teori/fagbegreber, så eleverne oplever en progression i deres viden.

***Hvorfor skal eleverne arbejde med fagbegreber i idrætsundervisningen?***

Når eleverne arbejder med fagbegreber integreret i idrætsundervisningen, skaber det mulighederne for et større lærings- og dannelsespotentiale. Eleverne lærer et fagsprog, som kan nuancere og kvalificere deres refleksioner over praksis (Christensen m.fl. 2021).

I Fælles Mål står der bl.a., at ele­verne efter 2. klasse skal have viden om:

* Gymnastikredskabernes navne og anvendelse
* Bevægelsesprincipper for løb, spring og kast
* Tid og kraft
* Balancevariationer
* Regler i spil med bold
* Samar­bejdsmåder
* Følelser
* Hvile- og arbejdspuls

Som det fremgår af eksemplerne, er der ikke tale om samlede teorier, men snarere enkelte fagbegreber. Fagbegreberne fra Fælles Mål udspringer af teorier inden for humaniora, naturvidenskab og samfundsvidenskab – derfor kan teori og fagbegreber i denne sammenhæng bruges som synonymer (Christensen m.fl. 2021).

At et kontinuerligt arbejde med at integrere fagbegreber i undervisningen er vigtigt understøttes af vurderingskriterierne til prøven i idræt. Eleverne vurderes bl.a. på:

Idrætsfaglig viden

* a) i forhold til det valgte tema
* b) i forhold til programmets to indholdsområder
* c) anvendelse af fagord og begreber (Styrelsen for undervisning og kvalitet, 2019)

I artiklen ”Når teori i idræt understøtter den praktiske dimension af faget” udfoldes den didaktiske model Teoriintegrationsmodellen (TIM) blandt andet. TIM består af fire trin til at integrere teori i undervisningen (Christensen m.fl. 2021). Læs om TIM og få rigtig god inspiration til arbejdet med at integrere teori.

Nedenstående er et direkte citat fra ovenstående artikel.

Hvordan arbejdes der med fagbegreberne?

* Refleksion
* Dialog
* Kropsliggørelse
* Oplæg
* Faglig læsning og skrivning

Hvornår arbejdes der med fagbegreberne?

* I starten af lektionen
* Under lektionen
* I slutningen af lektionen
* Mellem lektionerne (lektier)

***Hvordan sikrer vi en progression i elevernes anvendelse af fagbegreber?***

**Eksempler**

**Efter 2. klasse**

* Eleven kan anvende enkle fagord og begreber.
* Eleven har viden om enkle fagord og begreber (Fælles Mål).

Hvordan sikrer vi ovenstående?

* Vi er tydelige omkring anvendelsen af fagord. Fx siger vi og peger på muskler og leds navne, når det giver mening i undervisningen. Gentager og lægger fokus på simple fagord.
* Timeoutspørgsmål - vi stiller spørgsmål til aktiviteterne og elevernes oplevelser. Fx hvilke nye ord har du lært? Prøv at beskrive legen, vi legede i dag – hvilke regler kan du huske? Hvad var du god til?
* Vi taler individuelt og i grupper med eleverne og har fokus på elevernes forståelse af fagbegreber.
* Vi laver opsamling som afrunding på timen med fokus på fagord, der har været relevante for indholdet på dagen.
* Fagbegreberne kropsliggøres. Dvs. kroppens sanser, følelser og sociale erfaringer sættes i spil for at forstærke forståelsen af fagbegreberne.

**Efter 5. klasse**

* Eleven kan mundtligt og skriftligt anvende centrale fagord og begreber.
* Eleven har viden om centrale fagord og begreber (Fælles Mål).

Hvordan sikrer vi ovenstående i praksis?

Udover de punkter, der står ud for 2. klassetrin, tilføjes:

* Makkerrefleksion med fokus på at forklare fagord/-begreber for hinanden.
* Generelt anvendes forskellige visuelle modeller med fagbegreber fx [idrætsdugene](https://skoleidraet.dk/idraetsfaget/omraader/inspiration-og-materialer/teori-og-didaktiske-modeller/).

**Efter 7. klasse**

* Eleven kan mundtligt og skriftligt anvende fagord og begreber.
* Eleven har viden om fagord og begreber (Fælles Mål).

Hvordan sikrer vi ovenstående i praksis?

Udover de punkter, der står ud for 5. klassetrin, tilføjes:

* Korte fremlæggelser, hvor både sprog og krop sættes i spil, hvis muligt. Fx præsentation af en selvudviklet leg, en bevægelsesanalyse af en given bevægelse eller refleksioner over et tema.
* Lektier, hvor eleven skal reflektere over et eller flere spørgsmål til et givent emne og skrive stikord ned.

**Efter 9. klasse**

* Eleven kan nuanceret sprogligt udtrykke sig om idrætspraksis samt målrettet læse og skrive idrætslige tekster.
* Eleven har viden om komplekse fagord og begreber samt idrætslige teksters formål og struktur (Fælles Mål).

Hvordan sikrer vi ovenstående i praksis?

Udover de punkter, der står ud for 7. klassetrin, tilføjes:

* Vi læser [elevtekster](https://skoleidraet.dk/idraetsfaget/omraader/inspiration-og-materialer/proeven-i-idraet/forslag-til-pensum/) knyttet op på fx temaer og skriver korte resuméer som lektie og laver en kort mundtlig gennemgang.
* Vi anvender [idrætsduge](https://skoleidraet.dk/idraetsfaget/omraader/inspiration-og-materialer/teori-og-didaktiske-modeller/) og andre relevante modeller selvstændigt og på gruppeniveau i undervisningen.
* Vi beskriver aktiviteter eller skriver om et tema som fx samarbejde.

Elevernes lektier

*Lektierne understøtter bl.a. elevernes fagsprog, men lektierne er også kropslige, for netop at kropsliggøre fagbegreberne.*

**Eksempler**

Eleverne inddrages fx ved at vi spørger, hvilke elementer fra undervisningen de kunne tænke sig at øve derhjemme.

**Efter 2. klasse**

* Vi giver eleverne kropslige lektier for, som giver mening ift. det tema eller indholdsområde, vi arbejder med. Fx eksperimentér i 5 min. med hvor mange forskellige måder, du kan hoppe på? Eller træn kolbøtter i 5 min. sammen med dine forældre.

**Efter 5. klasse**

Udover de punkter, der står ud for 2. klassetrin, tilføjes:

* Vi giver eleverne til opgave at spørge fx forældre og/eller bedsteforældre om forskellige ting, der giver mening ift. tema eller et indholdsområde, som vi arbejder med.

**Efter 7. klasse**

Udover de punkter, der står ud for 5. klassetrin, tilføjes:

* Vi giver eleverne multimodale tekster for, fx et kort klip af et højdespring med fokus på den tekniske udførelse. En podcast om et tema, som vi skal arbejde med.

Efter 9. klasse

Udover de punkter, der står ud for 7. klassetrin, tilføjes:

* Eleverne skal læse tema- og indholdsbaserede elevtekster, der giver mening ift. udvalgte temaer og skrive korte resuméer. [Her](https://skoleidraet.dk/idraetsfaget/omraader/inspiration-og-materialer/proeven-i-idraet/forslag-til-pensum/) kan du finde inspiration til temabaserede elevtekster.

# Åben skole samarbejder

Vi samarbejder med forskellige idrætsforeninger og lignende, der tilbyder idrætsaktiviteter eller idrætsfaciliteter som vi ikke kan tilbyde i idrætsundervisningen. Herunder skriver vi kontaktinformationer og aftaler med dem.

|  |  |
| --- | --- |
| Hvad | Kontaktpersonen |
| Klatre-foreningen |  |
| Bowling-centeret |  |
| Rugby-foreningen |  |
|  |  |

# Samarbejde med forældre

Hvordan kommunikerer/orienterer vi forældrene om idrætsundervisningen?

**Eksempler**

Idrætslærere deltager på forældremøder

Forældrefolder om idrætsundervisningen

# Referencer

Bolding Christensen A. og Munk Svendsen A. (2019). (Be)greb om idræt. Forlaget Meloni.

Bolding Christensen A., Emilie Petersen og Marie Messel (2021). Når teori i idræt understøtter den praktiske dimension af faget. Forum for idræt, 36 årgang.

Børne- og undervisningsministeriet (2019). [Idræt - Fælles Mål.](https://emu.dk/sites/default/files/2020-09/GSK_F%C3%A6llesM%C3%A5l_Idr%C3%A6t.pdf)

Børne- og undervisningsministeriet (2019). Idræt – Undervisningsvejledning.

Børne- og undervisningsministeriet – Styrelsen for undervisning og kvalitet (2019). Vejledning til folkeskolens prøver i idræt.